Só lyk 650 000 sigaretstompiesDuitse omgewingsaktivis Andreas Noe op die stapel sigaretstompies by Comercioplein in Lissabon (23 April 2023) (Foto: Patricia de Melo Moreira/AFP) Klimaataktiviste het binne een week 650 000 sigaretstompies versamel en dit Sondag in die hartjie van Portugal se hoofstad, Lissabon, op ŉ hoop gestapel. Die aktiviste wou bewusmaking skep oor dié tipe besoedeling wat gereeld oorgesien word. Hulle het genoeg stompies versamel om 40 plastiekemmers vol te maak en dit daarna op ŉ hoop gestapel. Andreas Noe van Duitsland, wat aan die hoof staan van dié veldtog, het bo-op die stapel geklim. Hy het asemhalingstoerusting gebruik om seker te maak dat hy nie die gifstowwe inasem van die nie-bioafbreekbare stompies nie. “Ons het almal in Portugal versoek om aan dié gemeenskapsprojek deel te neem om bewusmaking te skep oor plastiekbesoedeling, omdat plastiek in sigaretstompies versteek is. Baie mense het dit nie geweet nie,” het die 34-jarige Noe gesê. Volgens hom is ŉ eenvoudige sigaretstompie ŉ “uitstekende voorbeeld van hoe iemand stappe kan doen teen rommelstrooi, oseaanbesoedeling en uiteindelik die klimaatkrisis”. Die aktivis en branderplankryer het twee jaar gelede sowat ŉ miljoen sigaretstompies in twee maande versamel. “Ons wil ŉ einde bring aan die probleem deur mense aan te moedig om hul stompies in die asblik of asbakkies te gooi – enige plek anders eerder as op die grond,” het David Figueira, wat ook aan die projek deelgeneem het, bygevoeg.